b'\n_START_ARTICLE_\nSogner\xc3\xa5dsformand\n_START_PARAGRAPH_\nSogner\xc3\xa5dsformanden var den politiske og administrative leder i en sognekommune. Han var formand for sogner\xc3\xa5det. Titlen blev indf\xc3\xb8rt i 1868, og den blev afskaffet i 1970.\n_START_SECTION_\nAdministrative opgaver\n_START_PARAGRAPH_\nIndtil Kanslergadeforliget med K.K. Steinckes socialreform i 1933, havde sognekommunerne kun en beskeden administration. Der var ofte sogner\xc3\xa5dsformanden og en enkelt medhj\xc3\xa6lper, der udf\xc3\xb8rte alle kommunens administrative opgaver._NEWLINE_Efter 1933 voksede sognekommunes administration. De st\xc3\xb8rre kommuner ansatte k\xc3\xa6mnere eller lignende til at varetage den daglige administration.\n_START_SECTION_\nGentofte og K\xc3\xb8benhavns omegn\n_START_PARAGRAPH_\nI 1934 fik Gentofte Kommune en ny styrelsesvedt\xc3\xa6gt, der gav kommunalbestyrelsens formand titlen borgmester. _NEWLINE_Ved lov nr. 181 af 20. maj 1952 om de k\xc3\xb8benhavnske omegnskommuners styrelse fik de andre kommunerne omkring K\xc3\xb8benhavn mulighed for at opn\xc3\xa5 samme status som Gentofte. Dette bet\xc3\xb8d bl.a., at kommunalbestyrelsens formand fik titlen borgmester. _NEWLINE_Lyngby-T\xc3\xa5rb\xc3\xa6k var den f\xc3\xb8rste kommune, der fik Gentofte-status. Senere fulgte Ballerup-M\xc3\xa5l\xc3\xb8v, Birker\xc3\xb8d, Br\xc3\xb8ndbyvester-Br\xc3\xb8ndby\xc3\xb8ster, Drag\xc3\xb8r, Gladsaxe, Glostrup, Herlev,  Hvidovre, H\xc3\xb8je T\xc3\xa5strup, H\xc3\xb8rsholm, R\xc3\xb8dovre,  S\xc3\xb8ller\xc3\xb8d og T\xc3\xa5rnby. Efter 1956 fulgte Farum, Hersted\xc3\xb8ster-Herstedvester, Store Magleby, Vallensb\xc3\xa6k og V\xc3\xa6rl\xc3\xb8se kommuner._NEWLINE_Mellem 1970 og 1974 havde de tre vestligste kommuner i det nydannede K\xc3\xb8benhavns Amt ogs\xc3\xa5 Gentofte-status. Det var Torslunde-Ish\xc3\xb8j, Led\xc3\xb8je-Sm\xc3\xb8rum og Sengel\xc3\xb8se kommuner. Sengel\xc3\xb8se blev indlemmet i H\xc3\xb8je-Taastrup Kommune i 1974. Samtidigt blev Store Magleby indlemmet i Drag\xc3\xb8r Kommune.\n_START_SECTION_\nBorgmester fra 1970\n_START_PARAGRAPH_\nTitlen som sogner\xc3\xa5dsformand blev afskaffet ved Kommunalreformen i 1970. Herefter var det titlen borgmester, der blev brugt, dog er K\xc3\xb8benhavns politiske og administrative leder  overborgmester.\n_START_SECTION_\nSognefoged\n_START_PARAGRAPH_\nEmbedet som sognefoged blev oprettet i 1791. En sognefoged er (eller var) statens lokale repr\xc3\xa6sentant, og han udf\xc3\xb8rer (eller udf\xc3\xb8rte) politiopgaver p\xc3\xa5 deltidsbasis. _NEWLINE_Efter 1973 er embedet som sognefoged blevet afskaffet de fleste steder. Dog er der stadigt sognefogeder p\xc3\xa5 nogle f\xc3\xa5 sm\xc3\xa5 \xc3\xb8er._NEWLINE_Indtil 1970 bestod de fleste sognekommuner af to eller flere sogne. Der var en sognefoged i hvert sogn, mens der kun var \xc3\xa9n sogner\xc3\xa5dsformand i hele kommunen. Derfor var der mange flere sognefogeder, end der var sogner\xc3\xa5dsform\xc3\xa6nd. _NEWLINE_Sognefogeden var statsansat, og han havde en h\xc3\xb8jere rang end den folkevalgte sogner\xc3\xa5dsformand.'